10. การควบคุมภายใน

บริษัทฯได้ให้ความสำคัญในแนวทางที่จะสร้างมาตรฐานการปฏิบัติงานในองค์กรให้เป็นที่ยอมรับ
และเชื่อถือต่อผู้ถือหุ้น นักลงทุน หน่วยงานราชการ องค์กรธุรกิจ และสถาบันการเงินต่างๆ
มีกระบวนการควบคุมภายในที่จะทำให้ระบบการทำงานมีความถูกต้อง รวดเร็ว โปร่งใส
ตรวจสอบได้
และสอดคล้องกับนโยบายของตลาดหลักทรัพย์แห่งประเทศไทยที่จะส่งเสริมให้บริษัทจดทะเบียนเสริมสร้างระบบการบริหาร
และกำกับองค์กรที่ดี (Good Corporate Governance)
โดยบริษัทได้จัดตั้งคณะกรรมการตรวจสอบ (Audit Committee) จำนวน 3 ท่าน ประกอบด้วย
ประธานกรรมการตรวจสอบ และกรรมการตรวจสอบ มีวาระดำเนินการคราวละ 4 ปี และ 2 ปี
ตามลำดับ และได้จัดตั้งหน่วยงานตรวจสอบภายในซึ่งขึ้นตรงต่อคณะกรรมการบริษัทมาตั้งแต่ปลายปี
2542 จนถึงปัจจุบัน

คณะกรรมการตรวจสอบ นอกจากจะมีการประชุมร่วมกับคณะกรรมการบริษัทในทุกๆไตรมาสแล้ว
ยังจัดให้มีการประชุมเฉพาะคณะกรรมการตรวจสอบ ซึ่งประชุมร่วมกันกับผู้สอบบัญชีรับอนุญาต
กรรมการผู้จัดการและผู้บริหารระดับสูงของบริษัท เพื่อพิจารณา และ
ประเมินนโยบายการควบคุมและตรวจสอบ นำเสนอต่อคณะกรรมการบริษัทรับทราบ สรุปดังนี้

1.  องค์กรและสภาพแวดล้อม โดยกำหนดแนวปฏิบัติที่ดีเกี่ยวกับการควบคุมภายใน
    และจัดทำนโยบายและระเบียบวิธีปฏิบัติงานไว้อย่างเป็นลายลักษณ์อักษร
    รวมถึงการจัดให้มีการฝึกอบรมให้ความรู้และพัฒนาทักษะการปฏิบัติงานแก่พนักงาน
    ทั้งยังจัดให้มีคู่มือพนักงานกำหนดระเบียบวินัยของพนักงาน จรรยาบรรณในวิชาชีพ
    รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย
    นอกจากนี้
    บริษัทได้จัดให้มีการสอบทานการปฏิบัติงานและการควบคุมภายในโดยผู้ปฎิบัติงานเป็นประจำ
    เพื่อเสริมสร้างให้ผู้ปฏิบัติงานเกิดความรอบคอบ ระมัดระวังในการปฏิบัติงาน

2.  การบริหารความเสี่ยง
    บริษัทได้มีการประเมินและวิเคราะห์สาเหตุของความเสี่ยงทั้งจากภายในและภายนอก
    ทั้งในระดับจุลภาคและมหภาค
    ที่ส่งผลกระทบต่อการบรรลุเป้าหมายและการดำเนินธุรกิจของบริษัท
    เพื่อกำหนดมาตราการป้องกันให้อยู่ในระดับที่ยอมรับได้

3.  การควบคุมการปฏิบัติงานของฝ่ายบริหาร บริษัทมีการกำหนดขอบเขตอำนาจหน้าที่
    ของคณะกรรมการแต่ละคณะ ตลอดจนของผู้บริหารและผู้ปฏิบัติงานในแต่ละระดับ
    และได้ปรับปรุงตารางอำนาจอนุมัติของฝ่ายบริหารให้เหมาะสมสอดคล้องกับสถานการณ์
    รวมทั้งการติดตามการดูแลการดำเนินงานของบริษัทร่วมอย่างสม่ำเสมอ นอกจากนี้
    คณะกรรมการตรวจสอบได้พิจารณาทบทวนแผนการตรวจสอบประจำปีของหน่วยงานตรวจสอบภายใน
    เพื่อให้มั่นใจว่าแผนงานการตรวจสอบภายในถูกกำหนดไว้ครบทุกกระบวนการการปฏิบัติงานที่มีความเสี่ยงสูง
    ทั้งด้านการเงิน การปฏิบัติงาน ตลอดจนการปฏิบัติตามประกาศ ข้อกำหนด
    และกฎหมายที่เกี่ยวข้องกับการดำเนินงานของบริษัท
    และได้พิจารณาประเด็นสำคัญและปัญหาที่ตรวจพบจากการตรวจสอบโดยผู้ตรวจสอบภายใน
    และข้อเสนอแนะต่างๆของผู้ตรวจสอบภายนอก
    เพื่อให้ฝ่ายบริหารพิจารณาปรับปรุงแก้ไขให้มีประสิทธิภาพยิ่งขึ้น

4.  ระบบสารสนเทศ และการสื่อสารข้อมูล บริษัทมีการจัดระบบข้อมูลในการในเสนอแต่ละระดับ
    ที่ทันต่อสถานการณ์ เพื่อเป็นข้อมูลในการประกอบการตัดสินใจ
    ตลอดจนระบบการสำรองข้อมูลทั้งของฝ่ายปฏิบัติการและฝ่ายประมวลผล
    จัดให้มีหน่วยงานที่ทำหน้าที่ดูแลเอกสารสำคัญโดยตรง
    การจัดเก็บเอกสารการบันทึกบัญชีตามที่กฎหมายกำหนด
    รวมทั้งจัดช่องทางการสื่อสารที่มีคุณภาพเพื่อให้มั่นใจว่า ผู้บริหารและพนักงานทุกคนเข้าใจ
    นโยบาย ข่าวสารภายใน
    และกระบวนการปฏิบัติงานที่เกี่ยวข้องกับหน้าที่ความรับผิดชอบของแต่ละฝ่ายอย่างถูกต้องครบถ้วน

5.  ระบบการติดตาม บริษัทจัดให้มีการติดตามและประเมินผลอย่างสม่ำเสมอ ทั้งในระดับปฏิบัติการ
    ที่มีการติดตามผลการปฏิบัติเปรียบเทียบกับเป้าหมายของแต่ละหน่วยงาน
    รวมทั้งส่วนตรวจสอบภายในที่ได้กำหนดเป็นนโยบายในการเข้าตรวจติดตามภายหลังการเข้าตรวจสอบตามแผนงานประจำปี
    ตลอดจนในส่วนของคณะกรรมการบริษัทที่มีการติดตามและประเมินผลการดำเนินงานของบริษัทเป็นประจำทุกไตรมาสเพื่อเปรียบเทียบกับประมาณการ
    โดยคณะกรรมการได้ซักถามถึงสาเหตุและปัจจัยที่ให้เป็นไปตามและไม่เป็นไปตามประมาณการหรือเป้าหมายที่กำหนด
    ทั้งด้านรายรับและค่าใช้จ่าย ทั้งนี้เพื่อให้เกิดประสิทธิภาพและความระมัดระวังในการบริหาร
    ตลอดจนการให้ข้อเสนอแนะที่เป็นประโยชน์ที่จะทำให้บริษัทสามารถบรรลุวัตถุประสงค์ที่ตั้งไว้ได้อย่างประหยัดและสมเหตุสมผล